
	COMISIA PENTRU ADMINISTRAŢIE PUBLICĂ ŞI
AMENAJAREA TERITORIULUI 


	Bucureşti,
	23.02.2016

	Nr.
	4c-6/23


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind schimbarea reşedinţei comunei Traian Vuia, trimisă comisiei pentru examinare pe fond, cu adresa nr. Pl.x 882/2015, din 8 februarie 2016, înregistrată cu nr.4c-6/23/9.02.2016.
PREŞEDINTE,

VICTOR - PAUL DOBRE
Comisia pentru administraţie publică şi amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
COMISIA PENTRU ADMINISTRAŢIE PUBLICĂ ŞI
AMENAJAREA TERITORIULUI 
	Bucureşti,
	23.02.2016

	Nr.
	4c-6/23


R A P O R T      
asupra propunerii legislative privind schimbarea reşedinţei 
comunei Traian Vuia

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a fost sesizată, prin adresa nr. Pl.x 882/2015 din 8 februarie 2016, cu dezbaterea pe fond în procedură obişnuită, a propunerii legislative privind schimbarea reşedinţei comunei Traian Vuia.
La întocmirea prezentului raport Comisia a avut în vedere:

· avizul negativ al Consiliului Legislativ (nr.90/2.02.2016)
· avizul negativ al Comisei juridice, de disciplină și imunități (nr.4c-11/97/16.02.2016)

Camera Deputaţilor este prima Cameră sesizată potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.

Propunerea legislativă are ca obiect de reglementare stabilirea reședinței comunei Traian Vuia, judeţul Timiş, în satul Traian Vuia.

Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa din 23 februarie 2016.
La lucrările comisiei au fost prezenţi 19 deputaţi, din totalul de 23 membri ai comisiei.

La dezbaterile care au avut loc au participat, în conformitate cu prevederile art.55 din Regulamentul Camerei Deputaţilor, republicat, domnul Cezar Soare - secretar de stat în cadrul Ministerului Dezvoltării Regionale și Administrației Publice și domnul deputat Dorel Covaci - în calitate de inițiator.
În urma examinării intervenţiei legislative şi a opiniilor exprimate, membrii comisiei au apreciat faptul că, art.2 alin.(2) din Legea nr.351/2001 privind aprobarea Planului de amenajare a teritoriului național - Secțiunea a IV-a Rețeaua de localități, cu modificările și completările ulterioare, prevede: 

”(2) Potrivit prezentei legi, ierarhizarea localităților pe ranguri este următoarea: ......

e) rangul IV - sate reședință de comună;

f) rangul V - sate componente ale comunelor și sate aparținând municipiilor și orașelor.”

 Potrivit art.3 alin.(1) din același act normativ: ”(1) Trecerea localităților de la un rang la altul se face prin lege, la propunerea consiliilor locale, cu consultarea populației prin referendum și a instituțiilor implicate, în condițiile legii, cu respectarea principalilor indicatori cantitativi și calitativi minimali prevăzuți în anexa nr.II, pentru localitățile urbane, și în anexa nr.IV, pentru localitățile rurale.”
Astfel, având în vedere cele menționate, s-a constatat că proiectul de act normativ nu este însoțit de documentația din care să rezulte îndeplinirea cerințelor legale pentru trecerea satului Traian Vuia de la rangul V la rangul IV.
În urma dezbaterilor, membrii Comisiei au hotărât cu majoritate de voturi (8 voturi pentru, 4 voturi împotrivă și 2 abțineri din numărul celor prezenți în momentul votului), să supună plenului Camerei Deputaţilor adoptarea propunerii legislative privind schimbarea reşedinţei comunei Traian Vuia în forma prezentată.

 În raport cu obiectul şi conţinutul reglementării, propunerea legislativă face parte din categoria legilor organice.
	PREŞEDINTE,
	SECRETAR,

	VICTOR - PAUL DOBRE
	RADU BABUȘ


  Șef serviciu, Sofia Chelaru
Consilier, Roxana Feraru

